CELEX: E2017C0035
Language: hu
Date: 2017-02-09 00:00:00
Title: Az EFTA Felügyeleti Hatóság 35/17/COL határozata (2017. február 9.) a Norvégia számára a Trondheim agglomerációban működő Ladehammeren települési szennyvíztisztító telep tekintetében nyújtandó mentességről és a 725/07/COL határozat visszavonásáról [2017/2099]

16.11.2017   
               
               
                  HU
               
               
                  Az Európai Unió Hivatalos Lapja
               
               
                  L 299/38
               
            AZ EFTA FELÜGYELETI HATÓSÁG 35/17/COL HATÁROZATA
      (2017. február 9.)
      a Norvégia számára a Trondheim agglomerációban működő Ladehammeren települési szennyvíztisztító telep tekintetében nyújtandó mentességről és a 725/07/COL határozat visszavonásáról [2017/2099]
      AZ EFTA FELÜGYELETI HATÓSÁG,
      
         tekintettel az EGT-megállapodás XX. mellékletének 13. pontjában hivatkozott, – és az EGT-megállapodáshoz annak 1. jegyzőkönyvével hozzáigazított – jogi aktusra
         
            A települési szennyvíz kezeléséről szóló, 1991. május 21-i 91/271/EGK tanácsi irányelv
             (1),
         és különösen annak 8. cikke (5) bekezdésére,
      
      tekintettel az EFTA Felügyeleti Hatóság (a továbbiakban: a Hatóság) 725/07/COL határozatára, melyben a 91/271/EGK irányelv 8. cikke (5) bekezdésével összhangban mentességet nyújtott a Høvringen települési szennytisztító telepnek (452420. sz. dokumentum).
      mivel:
      
                  (1)
               
               
                  A 91/271/EGK irányelv 8. cikkének (5) bekezdése kimondja, hogy kivételes körülmények esetén, ha bizonyítható, hogy a magasabb követelményeket kielégítő kezelés nem jár környezeti előnyökkel, a 150 000 LE-nél nagyobb agglomerációk kevésbé érzékeny területeken kibocsátott szennyvizét az említett jogi aktus 6. cikkének (2) bekezdésében meghatározott enyhébb követelményű kezelésnek lehet alávetni.
               
            
                  (2)
               
               
                  Ilyen esetekben az EFTA-államok megküldik a Hatóságnak az azt igazoló dokumentációt, hogy a szennyvíztisztító telepről kibocsátott szennyvizet legalább elsődleges kezelésnek alávetették, és a kibocsátás nem károsítja a környezetet.
               
            
                  (3)
               
               
                  Norvégia a Lindesnestől a norvég-orosz határig terjedő part menti területét a 91/271/EGK irányelv 6. cikke értelmében vett „kevésbé érzékeny területként” jelölte ki.
               
            
                  (4)
               
               
                  2007. december 19-én a Hatóság a 725/07/COL határozatában elfogadta a Norvégia által a 91/271/EGK irányelv 8. cikkének (5) bekezdése szerint benyújtott kérelmet, melyben a Høvringen szennyvíztisztító telep tekintetében a 91/271/EGK irányelv 4. cikkében előírtaknál kevésbé szigorú szabályok alkalmazását kérte az említett határozatban meghatározott feltételek szerint.
               
            
                  (5)
               
               
                  2010. február 20-án a Trondheimi Városi Tanács határozatot hozott Trondheim város nevében, mely szerint kérelmet nyújt be a 91/271/EGK irányelv 8. cikkének (5) bekezdése értelmében a Ladehammeren települési szennyvíztisztító telepnek, valamint a Høvringen és a Ladehammeren szennyvíztisztító telep koordinált szennyvízkezelési igényeinek nyújtandó mentesség iránt, ahol a szennyvízkezelés meghatározása a következő: a bejövő szennyvízben található teljes lebegőanyag csökkentése legalább 70 %-kal, vagy legfeljebb 60 mg/l lebegőanyag-koncentráció a biokémiai oxigénigény legalább 20 %-os csökkentésével kombinálva.
               
            
                  (6)
               
               
                  2012. február 9-én a Hatóság találkozott a Környezetvédelmi Minisztérium és Trondheim város képviselőivel. Ezen a találkozón megvitatták a Høvringen szennyvíztisztító telepnek nyújtandó mentesség feltételeinek felülvizsgálatát, valamint a 91/271/EGK irányelv 8. cikkének (5) bekezdése szerinti mentesség iránti kérelmet a Trondheim agglomerációban működő Ladehammeren szennyvíztisztító telepről származó települési szennyvíz Trondheim-fjordba bocsátásával kapcsolatban.
               
            
                  (7)
               
               
                  2012. június 25-én kelt levelében (638245. sz. dokumentum) a Hatóság felkérte Norvégiát, hogy nyújtson be részletesebb információt a mentesség iránti két kérelem alátámasztására, azok megvizsgálása céljából.
               
            
                  (8)
               
               
                  2012. november 9-én Norvégia (a 653035. sz. dokumentummal) válaszolt erre a kérésre, és kérelme alátámasztására különböző dokumentumokat nyújtott be.
               
            
                  (9)
               
               
                  A Hatóság kérésére Norvégia további információkat nyújtott be kérelme alátámasztására 2014. január 28-án (697161. sz. dokumentum), 2014. január 29-én (697372. sz. dokumentum), 2014. október 29-én (728105. sz. dokumentum), 2015. január 12-én (734689. sz. dokumentum), 2015. január 16-án (741891. sz. dokumentum), 2016. április 8-án (799935. sz. dokumentum) és 2016. szeptember 9-én (818158. sz. dokumentum).
               
            
                  (10)
               
               
                  A 91/271/EGK irányelvben a szennyvíztisztító telepek szennyvízkibocsátásaira vonatkozóan meghatározott követelmények a szárazföldi vagy biológiai eredetű, feloldódott és lebegő szerves részecskék lebomlásából származó oxigénigényre összpontosítanak.
               
            
                  (11)
               
               
                  A Trondheim-fjordnak nagy kapacitása van a szerves eredetű szennyező anyagok lebontására, tekintettel a nagy vízmélységre, a nagy víztérfogatra, valamint a fjord bemenete és a mélytengeri terület közötti hatékony vízcserére, ami biztosítja Norvég-tengerből származó, oxigénben gazdag atlanti vízzel való rendszeres ellátást.
               
            
                  (12)
               
               
                  Trondheim szennyvízgyűjtő rendszerét két körzet alkotja, a Høvringen és a Lade, melyek a város szennyvizének kb. 99 %-át fogadják. Az említett hidrodinamikai folyamat előnyeit kihasználva mindkét szennyvíztisztító telep szennyvíz-kivezetőit mélytengeri kibocsátásra kialakított diffúzor-rendszerrel látták el, ami biztosítja a higított szennyvíz felszíni réteg alatti biztonságos visszatartását, megelőzve az eutrofizációs folyamatokat a felszíni rétegben, valamint a mélyvízben és az üledékekben.
               
            
                  (13)
               
               
                  A Høvringen szennyvíztisztító telepről származó elfolyó kezelt szennyvizet a Trondheim-öböl nyugati oldalán, a Ladehammeren szennyvíztisztító telepről származó elfolyó, kezelt szennyvizet pedig a Trondheim-öböl keleti oldalán bocsátják ki.
               
            
                  (14)
               
               
                  A Hatóság által elvégzett értékelés igazolja, hogy a kibocsátócsövek kialakítása és az elvégzett ellenőrzés alapján sem a Høvringen, sem a Ladehammeren szennyvíztisztító telep kibocsátása nem éri el a Trondheim-öböl biológiailag aktív felszíni rétegét vagy nem gyakorol rá hatást.
               
            
                  (15)
               
               
                  Továbbá, az elvégzett vízminőségi tanulmányok igazolták, hogy sem a Høvringen, sem a Ladehammeren szennyvíztisztító telepről kibocsátott elfolyó kezelt szennyvíznek nincs érzékelhető hatása a víz minőségére a Trondheim-öbölben. Nincs arra vonatkozó bizonyíték, hogy a Trondheim-öböl vizei eutrofizációnak lennének kitéve, és nincs arra vonatkozó bizonyíték sem, hogy a szennyvíztisztító telepekről kibocsátott elfolyó kezelt szennyvíz hatást gyakorolna a lágy aljzat faunájára.
               
            
                  (16)
               
               
                  A Hatóság által elvégzett technikai értékelés rámutat továbbá arra, hogy a fenéküledék-vizsgálatok eredményei alapján azonosított nehézfém- és szerves szennyező anyagok nem köthetők sem a Høvringen, sem a Ladehammeren szennyvíztisztító telepről kibocsátott elfolyó kezelt szennyvízhez.
               
            
                  (17)
               
               
                  Ettől függetlenül a szennyvíztisztító telepekről származó elfolyó szennyvíz nehézfémeket és vízben oldódott vagy lebegő szerves mikro-szennyező anyagokat tartalmaz, és a kémiai és/vagy biológiai kezelés alkalmazása bizonyos mértékben csökkentené a kibocsátott nehézfémek és szerves mikro-szennyező anyagok mennyiségét.
               
            
                  (18)
               
               
                  A Hatóság úgy véli, hogy összhangban a Trondheimi Városi Tanács által hozott 2010. február 20-i határozattal, a települési szennyvíz megfelelő kezelésének meghatározása a következő: a bejövő szennyvízben található teljes lebegőanyag csökkentése legalább 70 %-kal, vagy legfeljebb 60 mg/l lebegőanyag-koncentráció a biokémiai oxigénigény legalább 20 %-os csökkentésével kombinálva.
               
            
                  (19)
               
               
                  A Hatóság által megrendelt átfogó technikai értékelés szerint a Høvringen és a Ladehammeren szennyvíztisztító telepekről származó elfolyó kezelt szennyvíznek a jelek szerint nincs semmilyen mérhető környezeti hatása. A másodlagos kezelés és az elsődleges kezelés hatásainak mindkét szennyvíztisztító telep tekintetében elvégzett környezeti modellezése és modellező szimulációja nem igazolta azt, hogy a fejlettebb kezelés ezen túlmenő, kézzelfogható környezeti előnyökkel járna.
               
            
                  (20)
               
               
                  A Høvringen települési szennyvíztisztító telepnek nyújtott mentességről szóló, 2007. december 19-i határozata 8. cikkének (5) bekezdésében a Hatóság kimondta, hogy a kémiai és/vagy biológiai kezelés alkalmazása a Høvringen települési szennyvíztisztító telepen bizonyos mértékben csökkentené a kibocsátott nehézfémek és szerves mikro-szennyező anyagok mennyiségét. E határozat egyik feltétele szerint a szennyvíztisztító telepről származó települési szennyvíz kezelésének biztosítania kell a kibocsátás előtt a bejövő szennyvízben található teljes lebegőanyag csökkentését legalább 80 %-kal, valamint a biokémiai oxigénigény (2) legalább 20 %-os csökkentését.
               
            
                  (21)
               
               
                  A Høvringen települési szennyvíztisztító telep tekintetében benyújtott eredmények elemzését követően a Hatóság megállapította, hogy ezek nem elégségesek a mentességről szóló 2007. évi határozatban foglalt feltételek teljesítésének biztosításához. A Hatóság arra a következtetésre jut, hogy a mentesség nyújtásáról szóló, 2007. december 19-i eredeti határozatában foglalt feltételek nem teljesültek. Ezért a Hatóság úgy véli, hogy a Høvringen települési szennyvíztisztító telep tekintetében hozott, mentességről szóló határozatot vissza kell vonni.
               
            
                  (22)
               
               
                  A 91/271/EGK irányelv 18. cikkének (2) bekezdésében meghatározott, valamint az EFTA-államok Állandó Bizottsága 2012. október 26-i 3/2012/SC és 4/2012/SC határozatában is előírt eljárással összhangban, a Hatóság 2016. december 8-án kelt levelében benyújtotta a környezeti kérdésekkel foglalkozó EFTA-bizottságnak a jelen határozat tervezetét. A bizottság eljárási szabályzatának megfelelően vélelmezhető, hogy a határozattervezetet 2017. január 26-án jóváhagyták.
               
            
                  (23)
               
               
                  A környezeti kérdésekért felelős testületi tag felhatalmazást kapott (3) arra, hogy a Hatóság nevében és hatáskörében elfogadja az intézkedéseket, amennyiben az elfogadandó intézkedéstervezetek – mint a jelen esetben – összhangban vannak a Hatóság munkáját segítő, környezeti kérdésekkel foglalkozó EFTA-bizottság által hozott véleménnyel,
               
            ELFOGADTA EZT A HATÁROZATOT:
      
                  1.
               
               
                  A Hatóság a (2)–(7) bekezdésben meghatározott feltételek mellett elfogadja a Norvégia által az EGT-megállapodás XX. mellékletének 13. pontjában említett jogi aktus (A települési szennyvíz kezeléséről szóló, 1991. május 21-i 91/271/EGK tanácsi irányelv) 8. cikkének (5) bekezdése szerint benyújtott kérelmet, melyben engedélyt kér a Trondheim agglomerációban működő Ladehammeren szennyvíztisztító telep tekintetében az említett jogi aktus 4. cikkében előírtaknál kevésbé szigorú szabályok alkalmazására.
               
            
                  2.
               
               
                  A Trondheim agglomerációban működő Ladehammeren szennyvíztisztító telepről származó települési szennyvizet a befogadó vízbe bocsátást megelőzően legkésőbb 2017. december 31-ig az ezen határozat mellékletében meghatározott kezelésnek kell alávetni.
               
            
                  3.
               
               
                  2017. június 30-ig ki kell dolgozni a csatornarendszerben lévő nehézfémek és mikro-szennyező anyagok mennyiségének csökkentésére, valamint a települési szennyvíz nehézfémekkel és mikro-szennyező anyagokkal való további szennyezésének megelőzésére irányuló stratégiát. A norvég illetékes hatóság által ellenőrizendő terv a következő kötelezettségekre terjed ki:
                  
                              —
                           
                           
                              felmérések végzése és ellenőrzések a szennyezés potenciális forrásainak és a helyi szennyezők azonosítása céljából,
                           
                        
                              —
                           
                           
                              cselekvési tervek kidolgozása a szennyező források és a helyi szennyezők általi szennyezés megszüntetésére,
                           
                        
                              —
                           
                           
                              ellenintézkedések alkalmazása az azonosított szennyezőkkel szemben és a környezetszennyező források felszámolása érdekében.
                           
                        
            
                  4.
               
               
                  A Hatóság visszavonja a Norvégia által a 91/271/EGK irányelv 8. cikkének (5) bekezdése szerinti mentesség iránt benyújtott kérelme elfogadásáról szóló, 2007. december 19-i 725/07/COL hatósági határozatot.
               
            
                  5.
               
               
                  A jogi aktus 15. cikkének (3) bekezdésével összhangban Norvégia illetékes hatósága ellenőrzi, illetve elvégzi azokat a vizsgálatokat, amelyek alapján megállapítható, hogy a kibocsátás nem károsítja-e a környezetet.
               
            
                  6.
               
               
                  A norvég kormány 2018. január 31-ével kezdődően kétévente jelentést nyújt be a Hatóságnak, melyben ismerteti az előző időszakban a (3) és (4) bekezdés rendelkezéseinek megfelelően elvégzett ellenőrzés eredményeit, és beszámol különösen a települési szennyvíz nehézfémekkel és mikro-szennyező anyagokkal való további szennyezésének megelőzése érdekében hozott intézkedésekről. Amennyiben nem teljesülne az ezen határozatban foglalt valamelyik követelmény, a jelentésnek ennek indokolását is tartalmaznia kell.
               
            
                  7.
               
               
                  A (6) bekezdésben említett jelentéstételi időszakot követően, vagy bármilyen új fejlemények esetében a Hatóság felülvizsgálja a helyzetet, és szükség esetén új határozatra irányuló javaslatot nyújt be a Hatóság munkáját segítő, környezeti kérdésekkel foglalkozó EFTA-bizottságnak.
               
            
                  8.
               
               
                  Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.
               
            
                  9.
               
               
                  A határozat Norvégia kiértesítésével lép hatályba.
               
            
                  10.
               
               
                  Ez a határozat angol nyelven hiteles.
               
            
                  11.
               
               
                  Ennek a határozatnak Norvégia a címzettje.
               
            
         Kelt Brüsszelben, 2017. február 9-én.
         
            
               az EFTA Felügyeleti Hatóság részéről
            
            Helga JÓNSDÓTTIR
            
               testületi tag
            
            Carsten ZATSCHLER
            
               igazgató
            
         
      
      
         (1)  HL L 135., 1991.5.30., 40. o.
      
      
         (2)  BOD 5, 20 °C-on.
      
         (3)  Az 1994. szeptember 23-i 17/94/COL határozat (624326. sz. dokumentum).
      
         MELLÉKLET
         
            A Trondheim agglomerációban működő Ladehammeren települési szennyvíztisztító telepről kibocsátott szennyvízre vonatkozó követelmények
         
         
                     Paraméter
                  
                  
                     1. opció
                  
                  
                     2. opció
                  
               
                     A csökkentés minimális százaléka (*1)
                     
                  
                  
                     A csökkentés minimális százaléka (*1)
                     
                  
                  
                     Maximális koncentráció az elfolyó szennyvízben (mg/l)
                  
               
                     Biokémiai oxigénigény (BOD 5, 20 °C-on) nitrifikáció nélkül
                  
                  
                     N.A.
                  
                  
                     20
                  
                  
                     N.A.
                  
               
                     Összes lebegőanyag
                  
                  
                     70
                  
                  
                     N.A.
                  
                  
                     60
                  
               
            (*1)  Csökkenés a belépő (kezeletlen) szennyvíz koncentrációjához képest.